ai4bharat/Pralekha huggingface dataset:
விவசாயத்துறை அமைச்சகம்
தமிழகம் உள்பட நாட்டின் பல்வேறு மாநிலங்களில் உணவு தானியங்களின் கொள்முதல் தொய்வின்றி நடைபெற்று வருகிறது
நடப்பு கரீப் பருவச் சந்தைக் காலத்தில் , கரீப் பருவப் பயிர்களை, விவசாயிகளிடமிருந்து குறைந்தபட்ச ஆதரவு விலைக்கு அரசு தொடர்ந்து கொள்முதல் செய்து வருகிறது.
பஞ்சாப், ஹரியானா, உத்தரப்பிரதேசம், தமிழ்நாடு, உத்தரகாண்ட், தெலங்கானா, சண்டிகர், ஜம்மு காஷ்மீர், குஜராத், ஆந்திரப்பிரதேசம், ஒடிசா, மகாராஷ்டிரா, மத்தியப்பிரதேசம், பிகார், சத்திஸ்கர், கேரளா, மேற்கு வங்கம், அசாம் மற்றும் ஜார்கண்டில் நெல் கொள்முதலில் நல்ல முன்னேற்றம் ஏற்பட்டுள்ளது.
இங்கு 2020 டிசம்பர் 31 வரை 487.92 இலட்சம் மெட்ரிக் டன் நெல் கொள்முதல் செய்யப்பட்டுள்ளது. கடந்த ஆண்டில் இதே காலத்தில் 390.56 இலட்சம் மெட்ரிக் டன் நெல் கொள்முதல் செய்யப்பட்டிருந்தது.
கடந்த ஆண்டை விட இந்தாண்டு நெல் கொள்முதல் 24.93 சதவீதம் அதிகம். இந்தாண்டில் இது வரையிலான மொத்த கொள்முதலில், பஞ்சாப் மாநிலத்தில் மட்டும் 202.77 இலட்சம் மெட்ரிக் டன் கொள்முதல் செய்யப்பட்டுள்ளது.
நடப்பு கரீப் பருவச் சந்தைக் காலத்தில் 62.28 இலட்சம் விவசாயிகள் ஏற்கனவே பயனடைந்துள்ளனர். இவர்கள் தங்களது விளைபொருள்களுக்கு குறைந்தபட்ச ஆதரவு விலையாக ரூ.92,120.85 கோடி பெற்றுள்ளனர்.
மேலும், மாநிலங்களின் வேண்டுகோளின் படி, தமிழ்நாடு, கர்நாடகா, மகாராஷ்டிரா, தெலங்கானா, குஜராத், ஹரியானா, உத்தரப்பிரதேசம், ஒடிசா, ராஜஸ்தான் மற்றும் ஆந்திரப்பிரதேசத்திலிருந்து 51.66 இலட்சம் மெட்ரிக் டன் பருப்பு மற்றும் எண்ணெய் வித்துக்கள் ஆதரவு விலையில் கொள்முதல் செய்யவும் ஒப்புதல் வழங்கப்பட்டுள்ளது.
மேலும், ஆந்திரப்பிரதேசம், கர்நாடகா, தமிழ்நாடு மற்றும் கேரளா ஆகிய மாநிலங்களில் இருந்து 1.23 இலட்சம் மெட்ரிக் டன் கொப்பரைத் தேங்காய் கொள்முதல் செய்யவும் அனுமதி வழங்கப்பட்டுள்ளது.
சந்தை விலை, குறைந்தபட்ச ஆதரவு விலையை விடக் குறைந்தால், மற்ற மாநிலங்களில் பருப்பு மற்றும் எண்ணெய் வித்துக்கள் கொள்முதல் செய்ய வேண்டுகோள் அடிப்படையில் ஒப்புதல் வழங்கப்படும்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1685436
-----
(Visitor Counter : 155
பிரதமர் அலுவலகம்
மக்களுக்கு பிரதமர் வால்மீகி ஜெயந்தி வாழ்த்து
வால்மீகி ஜெயந்தியை முன்னிட்டு பிரதமர் திரு நரேந்திர மோடி, மக்களுக்கு வாழ்த்து தெரிவித்துள்ளார்.
"வால்மீகி ஜெயந்தியை முன்னிட்டு அனைவருக்கும் எனது வாழ்த்துகள். சமூக நல்லிணக்கம், சமத்துவம், மற்றும் நீதி சார்ந்த அவரது கொள்கைகள் நாட்டு மக்களை எப்பொழுதும் ஊக்குவிக்கும்", என்று பிரதமர் தமது வாழ்த்துச் செய்தியில் குறிப்பிட்டுள்ளார்.
----
(
குறு சிறு மற்றும் நடுத்தர தொழில் துறை அமைச்சகம்
வாரணாசியில் காதி கண்காட்சி மற்றும் காதி கலைஞர்களின் மாநாடு: மத்திய அமைச்சர் தொடங்கி வைத்தார்
வாரணாசியில் நவீன காதி கண்காட்சியை இன்று மத்திய குறு, சிறு மற்றும் நடுத்தர தொழில் துறை இணையமைச்சர் திரு பானு பிரதாப் சிங் வர்மா இன்று தொடங்கி வைத்தார். இதில் 20 மாநிலங்களைச் சேர்ந்த கைவினைப் பொருட்கள் 105 அரங்குகளில் காட்சிக்கு வைக்கப்பட்டன. காதி கலைஞர்களின் மாநாட்டையும், காதி கிராம தொழில் ஆணையம் நடத்தியது. இதில் 2000 காதி கலைஞர்கள் கலந்து கொண்டனர். இவர்களில் பெரும்பாலானோர் வாரணாசி மற்றும் அருகில் உள்ள 12 மாவட்டங்களைச் சேர்ந்த பெண்கள்.
இந்த கண்காட்சி மற்றும் மாநாட்டை ஏற்பாடு செய்ததற்காக காதி கிராம தொழில் ஆணையத்தை மத்திய இணையமைச்சர் திரு திரு பானு பிரதாப் சிங் வர்மா பாராட்டினார். இந்த கண்காட்சியும், மாநாடும், காதி கலைஞர்களை வலுப்படுத்துவதை நோக்கமாக கொண்டுள்ளது என மத்திய அமைச்சர் திரு பானு பிரதாப் சிங் வர்மா கூறினார். இந்த கண்காட்சி, காதி கலைஞர்களுக்கு தங்கள் தயாரிப்புகளை விற்பதற்கான தளத்தை வழங்கும் எனவும், அவர்களின் வருமானம் அதிகரிக்கும் என்றும் மத்திய அமைச்சர் கூறினார்.
வாரணாசியில் நடைபெறும் மாநில அளவிலான காதி கண்காட்சி, தற்சார்பு இந்தியாவுக்கு காதி கலைஞர்களின் உறுதியின் வெளிப்பாடு என காதி கிராம தொழில் ஆணையத்தின் தலைவர் திரு சக்சேனா கூறினார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1764521
(Visitor Counter : 205
உள்நாட்டு விமானப் போக்குவரத்து அமைச்சகம்
சர்வதேச சூரிய சக்தி கூட்டணி மற்றும் சர்வதேச சிவில் விமானப் போக்குவரத்து அமைப்புக்கு இடையே புரிந்துணர்வு ஒப்பந்தம் கையெழுத்தானது
2022 செப்டம்பர் 26 அன்று மான்ட்ரீலில் நடைபெற்ற சர்வதேச சிவில் விமானப் போக்குவரத்து அமைப்பின் 42-வது அமர்வுக்கு இடையேயான நிகழ்வில் சர்வதேச சூரிய சக்தி கூட்டணி மற்றும் அமைப்புக்கு இடையே புரிந்துணர்வு ஒப்பந்தம் கையெழுத்தானது. இந்த நிகழ்வுக்கு இந்திய சிவில் விமானப் போக்குவரத்து அமைச்சர் திரு ஜோதிராதித்ய எம் சிந்தியா, பிரான்ஸ் நாட்டின் போக்குவரத்து அமைச்சர் திரு மான்சியூர் கிளமண்ட் பியூனே, சர்வதேச சிவில் விமானப் போக்குவரத்து அமைப்பின் தலைவர் திரு சல்வடோர் சியாச்சிடானோ ஆகியோர் முன்னிலை வகித்தனர். இந்த ஒப்பந்தத்தில் சர்வதேச சிவில் விமானப் போக்குவரத்து அமைப்பின் தலைமைச் செயலாளர் திரு ஜூவான் கார்லோஸ் சலாசரும் சர்வதேச சூரிய சக்தி கூட்டணியின் தலைமை நிர்வாகி திரு ஜோஷுவா விக்லிஃப்பும் கையெழுத்திட்டனர்.
2022 மே மாதத்தில் மத்திய அமைச்சர் திரு ஜோதிராதித்ய எம் சிந்தியா மேற்கொண்ட பயணத்தின் போது இந்த ஒப்பந்தம் குறித்த கருத்தை சர்வதேச சிவில் விமானப் போக்குவரத்து அமைப்பின் தலைவருடனான சந்திப்பின் போது தெரிவித்தார். இந்த கருத்து ஏற்கப்பட்டு இப்போது புரிந்துணர்வு ஒப்பந்தம் கையெழுத்தாகியுள்ளது.
சர்வதேச சூரியசக்தி கூட்டணியில் 121 நாடுகளும், பல ஐநா அமைப்புகள் உட்பட 32 பங்குதாரர் அமைப்புகளும் இடம்பெற்றுள்ளன. படிம எரிபொருளை சார்ந்திருப்பதை குறைப்பதற்கு சூரிய சக்தியை திறமையான முறையில் பயன்படுத்துவது இந்த கூட்டணியின் நோக்கமாகும். புதுபிக்கவல்ல எரிசக்தி பயன்பாட்டுக்கு குறைந்த செலவில் எளிதில் மாற்றத்தக்கதாக உள்ள சாதனங்களை உறுப்பு நாடுகளுக்கு வழங்க இந்த கூட்டணி பாடுபட்டு வருகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1862753
சிறப்பு சேவைகள் மற்றும் கட்டுரைகள்
இந்தியன்ஆயில் நிறுவனத்தின் தென்மண்டல செயல் இயக்குநர்  ஆக திரு. K.சைலேந்திரா அவர்கள் பொறுப்பேற்பு
திரு.K.சைலேந்திரா அவர்கள் இந்தியன்ஆயில் நிறுவனத்தின் தென்மண்டல செயல் இயக்குநராக பொறுப்பேற்றுக் கொண்டார். தென்மண்டலம் என்பதில் அடங்கும் மாநிலங்களாவன தமிழ்நாடு & புதுச்சேரி, தெலங்கானா, ஆந்திரப் பிரதேசம் கர்நாடகம் மற்றும் கேரளம் & இலட்சத் தீவுகள். நிறுவனத்தின் முக்கியத் துறைகளான மனிதவளம், நிதி, LPG & எரிபொருள் லாஜிஸ்டிக்ஸ், ஒப்பந்தங்கள், பாதுகாப்பு & பந்தோபஸ்து, விமானம் சார் துறை மற்றும் தரக் கட்டுப்பாடு உள்ளிட்ட துறைகளுக்கு இந்த வட்டாரத்தின் பொறுப்பாளராக இருக்கும் திரு. சைலேந்திரா அவர்கள், மேற்குறிப்பிட்ட ஐந்து தென்மாநிலங்களுக்கான பெட்ரோலிய நிறுவனங்களின் ஒருங்கிணைப்பாளராகவும் செயலாற்றுவார்.
இந்தப் பதவிக்கு வருவதற்கு முன்பாக, திரு. சைலேந்திரா, கர்நாடக மாநிலத்தில் LPG குழுவின் தலைமைப் பொறுப்பில் பணியாற்றி வந்தார். ஐதராபாத் ஒஸ்மானியா பல்கலைக் கழகத்தில் படித்த இயந்திரவியல் பொறியாளரான திரு. சைலேந்திரா, LPG பாட்லிங் பிளான்ட்கள், LPG செயலாக்கங்கள், எஞ்சினியரிங் செயல்திட்டங்கள், ஆட்டோ LPG, வழங்கல் வழிமுறை மேலாண்மை, மார்க்கெட்டிங் மற்றும் விற்பனை உள்ளிட்ட பலதரப்பட்ட துறைகளில் கடந்த முப்பது ஆண்டுகளில் நாட்டின் பல்வேறு பகுதிகளில் செம்மையாகப் பணியாற்றிய பழுத்த அனுபவம் மிக்கவராவார்.
இந்தியன்ஆயில் நிறுவனத்தின் LPG சார்ந்த துறையில் தம்முடைய நீண்ட நெடிய பணிக்காலத்தில், திரு. சைலேந்திரா, ஆட்டோ LPG நிலையங்கள் பற்றிய விரிவான கொள்கைகள் உருவாக காரணமாக இருந்தவர். இந்தியா முழுவதும் ஆட்டோ LPG நிலையங்களின் கட்டமைப்பு உருவாக்கத்தைக் கண்காணித்து மேற்பார்வையிட்டவராவார். இவர், ராஜஸ்தான் மற்றும் கர்நாடக மாநிலத்தின் LPG தலைமைப் பொறுப்பாளராக இருந்த சமயத்தில் பாரதப் பிரமரின் உஜ்வலா திட்டத்தை வெற்றிகரமாக அமல்படுத்திக் காட்டினார். உலக நாடுகளில், அதிக அளவில் பயணம் மேற்கொண்டுள்ள திரு. சைலேந்திரா, தம்முடைய தொழில்நுட்பம் சார்ந்த ஆய்வறிக்கைகளை டோக்யோ மற்றும் சியோல் -ல் சமர்ப்பித்துள்ளார் என்பது குறிப்பிடத்தக்கது.
இத்தகவல், சென்னையில் உள்ள இந்திய ஆயில் நிறுவனத்தின் பொது மேலாளர்  ஆர்.சிதம்பரம் வெளியிட்டுள்ள செய்தி குறிப்பில் தெரிவிக்கப்பட்டுள்ளது.
(Visitor Counter : 62
சட்டம் மற்றும் நீதித்துறை அமைச்சகம்
தொலை சட்டஉதவி 2.0 நாளை தொடக்கம்
நீதிக்கான அணுகலை உறுதி செய்வதற்கான பிரிவு 39 ஏ இன் அரசியலமைப்பு ஆணையை நிறைவேற்ற உறுதிபூண்டுள்ள நீதித் துறை அதன் தொலை சட்ட உதவி 2.0 நிகழ்ச்சியை நாளை, அதாவது ஆகஸ்ட் 25, 2023 அன்று புதுதில்லியில் உள்ள சிரி ஃபோர்ட் அரங்கத்தில் கொண்டாடுகிறது. இந்நிகழ்ச்சியில் மத்திய சட்டம் மற்றும் நீதித்துறை இணையமைச்சர் திரு அர்ஜூன் ராம் மேக்வால் கலந்து கொள்கிறார். தொலைப் பேசி வழியாக 50 லட்சம் பேருக்கு சட்ட உதவி வழங்ஙகப்பட்டதை நினைவுகூரும் வகையிலும், தொழில்நுட்பத்தைப் பயன்படுத்துவதன் மூலம் சாமானிய குடிமக்களுக்கு வழக்குக்கு முந்தைய ஆலோசனைகளை வழங்குவதை நினைவுகூரும் வகையிலும் இந்த நிகழ்ச்சி முக்கியத்துவம் பெறுகிறது.
சாமானிய குடிமக்கள் சட்ட ஆலோசனை, சட்ட உதவி மற்றும் சட்ட பிரதிநிதித்துவம் ஆகியவற்றை ஒரே பதிவு மற்றும் தொலை சட்ட உதவி மூலம் ஒரே வழிமுறை மூலம் பெற முடியும். இந்த நிகழ்ச்சியில், சட்டச் சேவை வழங்குவதை உறுதி செய்யும் முன்னணி செயல்பாட்டாளர்களுக்கு பாராட்டு விழாவும் நடைபெறும். இந்த நிகழ்ச்சியில் நடைபெற உள்ள சில காட்சிப்படுத்தல்கள் / வெளியீடுகள் பின்வருமாறு:
-தொலைச் சட்ட உதவிகளின் ஐந்தாண்டு  பயணத்தை சித்தரிக்கும் "டெலி-லா" திரைப்படத்தின் காட்சி;
தொலைச் சட்ட உதவிச் சேவையைப் பெறுவதில் பயனாளிகளின்
அனுபவங்களை மறுமதிப்பீடு செய்யும் "பயனாளிகளின் குரல்கள்" வெளியீடு.
2022 - 2023 ஆம் ஆண்டிற்கான  பிராந்திய வாரியாக சிறப்பாக செயல்படும் கிராம அளவிலான தொழில்முனைவோர், குழு வழக்கறிஞர்கள் மற்றும் மாநில ஒருங்கிணைப்பாளர்களை வழங்கும் "சாதனையாளர்கள் பட்டியல்" வெளியீடு.
விண்வெளித்துறை
அமைதி மற்றும் மக்கள் நோக்கங்களுக்காக விண்வெளி ஆய்விலும், பயன்பாட்டிலும் ஒத்துழைப்பது குறித்த இந்தியா - மங்கோலியா இடையேயான ஒப்பந்தத்திற்கு அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், அமைதி மற்றும் மக்கள் நோக்கங்களுக்காக விண்வெளி ஆய்விலும், பயன்பாட்டிலும் ஒத்துழைப்பது குறித்த இந்தியா - மங்கோலியா இடையேயான ஒப்பந்தத்திற்கு ஒப்புதல் அளிக்கப்பட்டது.
மங்கோலியா அதிபரின் இந்தியப் பயணத்தின்போது, 2019 செப்டம்பர் 20 அன்று புதுதில்லியில் இந்த ஒப்பந்தம் கையெழுத்தானது.
விண்வெளி அறிவியல், தொழில்நுட்பம், புவியின் தொலை உணர்வு உள்ளிட்ட பயன்பாடுகள், செயற்கைக் கோள்வழி தகவல் தொடர்பு, விண்வெளி அறிவியல் மற்றும் கோள்கள் ஆய்வு போன்றவற்றில் ஒத்துழைக்க இந்த ஒப்பந்தத்தில் வகை செய்யப்பட்டுள்ளது.
இஸ்ரோ / அறிவியல் துறையைச் சேர்ந்த உறுப்பினர்கள் மற்றும் மங்கோலியாவின் தகவல் தொடர்பு மற்றும் தகவல் தொழில்நுட்ப ஆணையத்தைச் சேர்ந்த உறுப்பினர்களைக் கொண்ட கூட்டுப்பணிக்குழு அமைப்பதற்கு ஒப்பந்தம் வழி வகுத்துள்ளது.
இந்த ஒப்பந்த அடிப்படையில் கூட்டாக நடவடிக்கைகளை மேற்கொள்வதற்கான செலவுகளைப் பொறுத்தவரை நிதிநிலைமையைப் பொறுத்து பங்கேற்பாளர்கள் கூட்டாக முடிவு செய்வார்கள்.
இந்த ஒப்பந்தத்தின் மூலம் விண்வெளி தொழில்நுட்பத்தின் பயன் மனிதகுலம் முழுமைக்கும் கிடைப்பதோடு இந்தியாவின் அனைத்துப் பகுதியினரும், பிரிவினரும் பயனடைவார்கள்.
இதன் மூலம் புதிய ஆய்வு நடவடிக்கைகளுக்கு, முக்கியத்துவம் அளிக்கப்படும்.
------
(Visitor Counter : 111
பெட்ரோலியம் மற்றம் இயற்கை எரிவாயு அமைச்சகம்
வாகன எரிபொருள் தொலைநோக்குப் பார்வை மற்றும் கொள்கை - 2025
நாடாளுமன்றத்தின் மாநிலங்களவையில் கேள்வி ஒன்றுக்கு இன்று எழுத்துப்பூர்வமாக பதில் அளித்த மத்திய பெட்ரோலியம் மற்றும் இயற்கை எரிவாயு இணை அமைச்சர் திரு. ராமேஸ்வர் தெலி கீழ்காணும் தகவல்களை வெளியிட்டார்.
எரிசக்தி பாதுகாப்பை மேம்படுத்துவதற்கும், நிலைத்தன்மைக்காக எரிசக்தியைப் பயன்படுத்துவதில் செயல்திறனை மேம்படுத்துவதற்கும் தொடர்ச்சியான நடவடிக்கைகளை அரசு எடுத்துள்ளது.
இறக்குமதி ஆதாரங்களை பல்வகைப்படுத்துதல், மாற்று எரிபொருட்களை மேம்படுத்துதல், எண்ணெய் மற்றும் எரிவாயு உற்பத்தியை அதிகரித்தல், மாற்று எரிசக்தி, சுத்திகரிப்பு செயல்முறைகளை மேம்படுத்துதல், எரிபொருள் திறன் நெறிமுறைகள் பற்றிய அறிவிப்பு போன்றவை இவற்றில் அடங்கும்.
பல்வேறு நோக்கங்களுடன் உயிரி எரிபொருட்களின் பயன்பாட்டை அரசு ஊக்குவித்து வருகிறது. 2018 தேசிய உயிரி எரிபொருள் கொள்கையின்படி இறக்குமதி சார்ந்திருப்பதைக் குறைத்தல், வேலைவாய்ப்பை உருவாக்குதல், விவசாயிகளுக்கு மேம்பட்ட வருவாயை வழங்குதல், சுற்றுச்சூழல் மாசுபாட்டைக் குறைத்தல் போன்றவை இவற்றில் அடங்கும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1796148
சிறப்பு சேவைகள் மற்றும் கட்டுரைகள்
பீடி, சுண்ணாம்புக்கல் மற்றும் டோலமைட் சுரங்கத் தொழிலாளர்கள் மற்றும் சினிமா தொழிலாளர்களின் குழந்தைகளுக்கு கல்வி உதவித் தொகை : விண்ணப்பங்கள் வரவேற்பு
இந்திய அரசின், மத்திய தொழிலாளர் மற்றும் வேலைவாய்ப்பு அமைச்சகத்தின் கீழ், பீடி, சுண்ணாம்புக்கல் மற்றும் டோலமைட் சுரங்கத் தொழிலாளர்கள் மற்றும் சினிமா தொழிலாளர்களின், ஒன்றாம் வகுப்பு முதல் தொழில் முறை படிப்புகள் வரை பயிலும் குழந்தைகளுக்கு, 2020-2021 ஆம் நிதி ஆண்டில், ரூபாய் 250/- முதல் ரூபாய் 15000/- வரை, கல்வி உதவித் தொகை பெறுவதற்காக, மின்னணு முறையில் விண்ணப்பங்கள் வரவேற்கப்படுகின்றன.
- http://scholarships.gov.in என்கிற, தேசிய கல்வி உதவித்தொகை வலைத்தளத்தில், பூர்த்திசெய்யப்பட்ட விண்ணப்பங்களை மாணவர்கள் சமர்ப்பிக்கலாம்.
- ஒவ்வொரு மாணவரும், தங்களுக்கென தனியாக, தேசியமயமாக்கப்பட்ட வங்கியின், மைய வங்கி அமைப்பு என்ற தொழில்நுட்பமுறையில், தங்களுடைய சேமிப்புக்கணக்கானது, தேசிய மின்னணு பரிவர்த்தனை வசதிகளை பெற்றிருக்க வேண்டும்.
- விண்ணப்பதாரர்கள், தங்களது ஆதார் எண்ணை, தங்களுடைய சேமிப்பு வங்கி கணக்குடன் இணைத்திருந்தால் மட்டுமே, கல்வி உதவித்தொகை பெறுவதற்கு தகுதியுடையவராக கருதப்படுவர்.
- இத்திட்டத்தின் கீழ், கல்வி நிதி உதவித்தொகை பெறுவதற்கு, விண்ணப்பதாரர்கள், தங்களது ஆதார் எண்ணை பயன்படுத்துவதற்கு, மின்னணு முறையில் ஒப்புதல் வழங்க வேண்டும்.
- கல்வி நிறுவனங்களின் பங்களிப்பு, மிகவும் முக்கியமானதாகும். பதிவு செய்யப்படாத பள்ளிகள், மற்றும் கல்லூரிகள், http://scholarships.gov.in என்ற, தேசிய கல்வி உதவித்தொகை வலைத்தளத்தில், முதலில் பதிவு செய்தல் வேண்டும். பின்பு, மேற்குறிப்பிட்ட வலைத்தளத்தில், குறிப்பிடப்பட்டுள்ள வழிகாட்டுதல்களின் படி, அனைத்து விண்ணப்பங்களையும் ஆராய்ந்து, ஒப்புதல் வழங்கி, தங்களது கல்வி நிறுவனங்களின் பதிவு செய்யப்பட்ட முகவரியில் இருந்து சமர்ப்பிக்க வேண்டும். ஒருவேளை, கல்வி நிறுவனங்கள், மின்னணு விண்ணப்பங்களை தங்களின் பதிவு செய்யப்பட்ட முகவரியில் இருந்து சரிபார்க்காமல், அடுத்தகட்ட சரிபார்க்கும் முறைக்கு சமர்ப்பிக்கும் பட்சத்தில், அந்த விண்ணப்பங்களை மேற்கொண்டு கல்வி உதவித்தொகை பெறுவதற்கு செயல்படுத்த இயலாது.
விண்ணப்பங்கள் வந்து சேர வேண்டிய கடைசி நாள் 31/10/2020. மேற்கொண்டு விளக்கங்கள் மற்றும் உதவி பெறுவதற்கு, சென்னை, கிண்டி, திரு.வி.க.தொழில் பூங்கா, சிட்கோ நிர்வாக கிளை அலுவலக வளாகத்தில் உள்ள நல ஆணையர் அலுவலகத்தை  அணுகலாம் என்று தமிழ்நாடு மற்றும் பாண்டிச்சேரி மத்திய நல ஆணையர் திரு. பழ.ராஜேந்திரன் வெளியிட்டுள்ள செய்திக் குறிப்பில் தெரிவித்துள்ளார்.
அணுசக்தி அமைச்சகம்
அணுசக்தியின் அனைத்து அம்சங்களான இடம், வடிவமைப்பு, கட்டுமானம், உற்பத்தி தொடங்குதல், இயக்குதல் ஆகியவற்றில் பாதுகாப்பிற்கு அதிக முன்னுரிமை அளிக்கப்படுகிறது.என்று மத்திய அமைச்சர் டாக்டர் ஜிதேந்திர சிங் கூறியுள்ளார்
அணுசக்தியின் அனைத்து அம்சங்களிலும் பாதுகாப்புக்கு அதிக முக்கியத்துவம் அளிக்கப்படுகிறது என்று மத்திய அறிவியல் மற்றும் தொழில்நுட்பத் துறை இணையமைச்சர்  பிரதமர் அலுவலக பணியாளர்நலன், மக்கள் குறை தீர்ப்பு, ஓய்வூதியம், அணுசக்தி மற்றும் விண்வெளித் துறை இணை அமைச்சர் டாக்டர் ஜிதேந்திர சிங் கூறியுள்ளார்:
மக்களவையில் கேள்வி ஒன்றுக்கு டாக்டர் ஜிதேந்திர சிங் எழுத்துப்பூர்வமாக அளித்த பதிலில், மாற்று சாதனம்கள் இருத்தல், பன்முகத்தன்மை போன்ற பாதுகாப்புக் கொள்கைகளைப் பின்பற்றி அணுமின் நிலையங்கள் வடிவமைக்கப்பட்டுள்ளன என்றார்.கதிரியக்கத்தின் மூலத்திற்கும் சுற்றுச்சூழலுக்கும் இடையில் பல தடுப்புகள் இருப்பதை இது உறுதி செய்கிறது என்று அவர் மேலும் கூறினார்.
மிகவும் தகுதிவாய்ந்த, பயிற்சி பெற்ற மற்றும் உரிமம் பெற்ற பணியாளர்களால் நன்கு வடிவமைக்கப்பட்ட நடைமுறைகளைப் பின்பற்றி செயல்பாடுகள் மேற்கொள்ளப்படுகின்றன என்று அமைச்சர் கூறினார். அணுமின் நிலையங்களில் பணிபுரியும் அனைத்து பணியாளர்களுக்கும் உரிய தனிநபர் பாதுகாப்பு உபகரணங்கள் மற்றும் கண்காணிப்பு உபகரணங்கள் வழங்கப்படுகின்றன. கடந்த 5 ஆண்டுகளில் அணுமின் நிலையங்களின் செயல்பாட்டால் விபத்து எதுவும் நடக்கவில்லை என்றும் அவர் தெரிவித்தார்.
சுகாதாரம் மற்றும் குடும்ப நலத்துறை அமைச்சகம்
சமூக ஊடக பயனர்களுடன் உரையாடிய டாக்டர் ஹர்ஷ் வர்த்தன், மிக அதிக அளவில் கொவிட்-19 தடுப்பு மருந்துகளை அரசு வாங்கவுள்ளதாக தெரிவித்தார்
சமூக ஊடக பயனர்கள் எழுப்பிய கேள்விகளுக்கு சன்டே சாம்வாத் நிகழ்ச்சியின் நான்காம் பகுதியின் போது மத்திய சுகாதார மற்றும் குடும்ப நல அமைச்சர் டாக்டர் திரு ஹர்ஷ் வர்த்தன் பதிலளித்தார்.
மிக அதிக அளவில் கொவிட்-19 தடுப்பு மருந்துகளை வாங்க அரசு திட்டமிட்டு இருப்பதாகவும், 400 முதல் 500 மில்லியன் தடுப்பு மருந்து அளவுகளை பயன்படுத்த இருப்பதாகவும் தெரிவித்தார்.
ஜூலை 2021-க்குள் 20 முதல் 25 கோடி மக்களை சென்றடைவது தான் அரசின் இலக்கு என்று மத்திய சுகாதார மற்றும் குடும்ப நல அமைச்சர் தெரிவித்தார்.
அக்டோபருக்குள் முன்னுரிமை மக்கள் குழுக்களைப் பற்றிய தகவல்களை வழங்க மாநிலங்கள் அறிவுறுத்தப்பட்டு இருப்பதாக அவர் கூறினார்.
மிக அதிக முன்னுரிமை கொவிட்-19 முன்கள பணியாளர்களுக்கு வழங்கப்படும் என்று அவர் மேலும் தெரிவித்தார்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்:
https://pib.gov.in/PressReleasePage.aspx?PRID=1661531
உள்நாட்டு விமானப் போக்குவரத்து அமைச்சகம்
விமானப் போக்குவரத்துக் கட்டுப்பாட்டு அதிகாரிகளின் காலிப் பணியிடங்களை நிரப்புவதில் பின்னடைவு இல்லை
870 விமானப் போக்குவரத்துக் கட்டுப்பாட்டு அதிகாரிகள்  பணியிடங்கள் தற்போது காலியாக உள்ளன. ஏ.டி.சி.ஓ.,க்களின் காலியிடங்களை நிரப்புவதில் பின்னடைவு இல்லை. ஏ.டி.சி.ஓ.க்களின் தேவைகளைப் பூர்த்தி செய்வதற்காக, 2022 முதல் கூடுதலாக 796 ஏ.டி.சி.ஓ. பணியிடங்கள் உருவாக்கப்பட்டுள்ளன. காலியாக உள்ள ஏ.டி.சி.ஓ. பணியிடங்கள் நேரடித் தேர்வு மூலமும், துறை ரீதியான தேர்வு மூலமும் நிரப்பப்படுகின்றன. 400 இளநிலை நிர்வாகி  பணியிடங்களை நிரப்புவதற்கான நேரடி ஆட்சேர்ப்பு நடைமுறை நிறைவடைந்துள்ளது. தேர்ந்தெடுக்கப்பட்டவர்கள் தற்போது மூன்று பயிற்சி நிறுவனங்களில் பயிற்சி பெற்று வருகின்றனர். இது தவிர, மேலும் 356 இளநிலை நிர்வாகி  பதவிகளுக்கு நேரடி ஆட்சேர்ப்பு செய்வதற்கான நடவடிக்கையை இந்திய விமான நிலையங்கள் ஆணையம்  தொடங்கியுள்ளது.
சிவில் விமானப் போக்குவரத்து இணை அமைச்சர் திரு வி.கே.சிங் இன்று மாநிலங்களவையில் ஒரு கேள்விக்கு எழுத்துப்பூர்வமாக அளித்த பதிலில் இந்தத் தகவலைத் தெரிவித்தார்.
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
பஞ்சகவியப் பொருட்களைப் பயன்படுத்தி தீபாவளிப் பண்டிகையைக் கொண்டாடும் "காமதேனு தீபாவளி அபியான்" பிரச்சாரத்தைத் தொடங்கியது தேசிய காமதேனு ஆயோக்
விநாயகர் சதுர்த்தி பண்டிகையின் போது பிரதமர் திரு நரேந்திர மோடியின் வேண்டுகோளை ஏற்று, விநாயகர் சிலைகளைத் தயாரிப்பதில் சுற்றுச் சூழலுக்கு தீங்கு விளைவிக்காதப் பொருட்களைப் பயன்படுத்துவதை ஊக்குவித்த கௌமய கணேஷா பிரச்சாரத்திற்குக் கிடைத்த வரவேற்பையடுத்து, பஞ்சகவியப் பொருட்களைப் பயன்படுத்தித் தீபாவளிப் பண்டிகையைக் கொண்டாடும் "காமதேனு தீபாவளி அபியான்" பிரச்சாரத்தைத் தேசிய காமதேனு ஆயோக் தொடங்கியது. தீபாவளிப் பண்டிகையை முன்னிட்டு பசு சாணத்தால் தயாரிக்கப்பட்ட விளக்குகள், மெழுகுவர்த்திகள், ஊதுவர்த்திகள், சாம்பிராணிப் பொருட்கள், விநாயகர் மற்றும் லட்சுமியின் உருவச்சிலைகள் ஆகியவை ஏற்கனவே தயாரிக்கப்பட்டு வருகின்றன.
தீபாவளிப் பண்டிகையின்போது, 11 கோடி குடும்பங்களில் பசு சாணத்தால் செய்யப்பட்ட 33 கோடி விளக்குகளை ஏற்ற தேசிய காமதேனு ஆயோக் திட்டமிட்டுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1663766
தகவல் மற்றும் ஒலிபரப்பு அமைச்சகம்
எஸ்சிஓ திரைப்பட விழாவில், திரைப்படம் பார்க்கும் அனுபவத்தில் மொழியின் எளிமை குறித்தக் கருத்தரங்கம்
ஷாங்காய் ஒத்துழைப்பு கூட்டமைப்பின் திரைப்படவிழாவில் இன்று, திரைப்படம் பார்க்கும் அனுபவத்தில் மொழியின் எளிமை குறித்த பயிலரங்கம் நடைபெற்றது. இதில் சினிடப்ஸ் என்ற செயலி மூலம், , ரசிகர்கள் தாங்கள் விருப்பம் மொழியில், திரைப்படங்களை கண்டுரசிக்கும் வசதி ஏற்படுத்தப்பட்டது. இதனை டப்ஸ்ஒர்க் மொபைல் நிறுவனத்தின் சக – நிருவனரும்,மேலாண்மை இயக்குநருமான ஆதித்யா காஷ்யப் இந்த நிகழ்ச்சியில் நடத்தினார்.
இந்த சினிடப்ஸ், ரசிகர்கள், தங்களது பிராந்திய மற்றும் வெளிநாட்டு மொழிகளில் தங்கள் விருப்பமான திரைப்படத்தை கேட்டுரசிக்கும் வாய்ப்பை அளிக்கிறது. ஓடிடியில் வெளியாகும் படங்களுக்கு, வீடுகளில் இருந்தபடியே இந்த செயலியைப் பயன்படுத்தி, ரசிகர்கள் தாங்கள் விரும்பும் மொழியில் கேட்டு ரசிக்கலாம். இதன்மூலம் மொழிகளில் உள்ள தடைகள் தகர்த்தெறியப்பட்டிருப்பதுடன், குடும்ப உறுப்பினர்களும், நண்பர்களும் கூட்டாக அமர்ந்து, ஒரே திரைப்படத்தை தாங்கள் விரும்பிய மொழிகளில் கேட்டு ரசிக்க முடியும்.
பயிலரங்கத்திற்கு வந்திருந்த பார்வையாளர்களுக்கு, இந்த வசதி குறித்து, ஆதித்யா காஷ்யப் வெற்றிகரமாக செய்முறை விளக்கத்துடன் எடுத்துரைத்தார்.
இதுகுறித்து பேசிய ஆதித்யா காஷ்யப், திரைப்படத்தயாரிப்பாளர்களுக்கு இந்த செயலி, பெரிதும் பயனுள்ளதாக இருக்கும் என்றார்.
நடிகர் மாதவன் நடிப்பில் பல மொழிகளில் வெளியாகியுள்ள ராக்கெட்ரி படமே, ரசிகர்களுக்கு சினிடப்ஸ் பிளாட்ஃபார்மில் வெளியாகும் முதல் திரைப்படமாகும். பிரெஞ்சு திரையரங்குகளில் திரைப்படத்தைப் பார்க்கும்போது, அந்த மொழியில் இருந்த ஆங்கிலப் பற்றாக்குறையே, இவருக்கு இந்த செயலியை உருவாக்கும் உத்வேகத்தை அளித்ததாகவும் அவர் கூறினார். முதல் 10 லட்சம் சந்தாதாரர்களுக்கு இந்த செயலி இலவசமாக வழங்கப்படும் என ஆதித்யா காஷ்யப் அறிவித்துள்ளார்.
பிரதமர் அலுவலகம்
பாலஸ்தீன அதிபர் இந்தியாவுக்கு மேற்கொண்ட அரசுமுறைப் பயணத்தின்போது பிரதமர் வெளியிட்ட அறிக்கை
பாலஸ்தீன அதிபர் மேதகு திரு. மகமூத் அப்பாஸ் அவர்களே,
பாலஸ்தீன மற்றும் இந்திய குழுக்களின் உறுப்பினர்களே,
ஊடகத் துறையினரே,
இருபாலோரே,
இந்தியாவின் பழைய நண்பரான அதிபர் மகமூத் அப்பாஸ் அவர்களை, இந்தியாவுக்கான அரசுமுறை பயணத்துக்கு வரவேற்பதில் நான் மகிழ்ச்சி அடைகிறேன். நம்முடைய சுதந்திரப் போராட்ட காலங்களில் இருந்து நீண்டகாலமாக நீடித்து வரும் ஒற்றுமை மற்றும் நட்புணர்வின் அடிப்படையில் இந்தியாவுக்கும் பாலஸ்தீனத்துக்கும் இடையிலான உறவு கட்டமைக்கப்பட்டுள்ளது. பாலஸ்தீனத்தின் நலனுக்காக தயக்கமற்ற ஆதரவை இந்தியா அளித்து வருகிறது. இஸ்ரேலுடன் அமைதியாக இயைந்து செயல்படக் கூடிய இறையாண்மையுள்ள, சுதந்திரமான, ஒன்றுபட்ட மற்றும் வாழ்க்கைக்கு உகந்த பாலஸ்தீனம் உருவாக்கப்படுவதைக் காண முடியும் என்று நாம் நம்புகிறோம். இன்றைய எங்களது கலந்துரையாடலின்போது இந்த நிலைப்பாட்டை அதிபர் அப்பாசிடம் நான் மீண்டும் உறுதிப்படுத்தினேன்.
நண்பர்களே,
நமது பங்களிப்புக்கு மேலும் பலம் சேர்க்கும் வகையில் பயனுள்ள மற்றும் விரிவான கருத்துப் பரிமாற்றங்களை நானும் அதிபர் அப்பாசும் இப்போது முடித்திருக்கிறோம். மேற்கு ஆசியா மற்றும் மத்திய கிழக்கு அமைதி செயல்பாட்டின் நிலைமை குறித்து நாங்கள் ஆழ்ந்த கருத்துப் பரிமாற்றங்கள் செய்து கொண்டோம். மேற்கு ஆசியாவின் சவால்களுக்கு நீடித்த அரசியல் பேச்சுவார்த்தை மற்றும் அமைதியான வழிமுறைகளின் மூலம் தீர்வு காணப்பட வேண்டும் என்று நாங்கள் ஒப்புக்கொண்டோம். முழுமையான ஒரு தீர்வை உருவாக்கும் வகையில் பாலஸ்தீன மற்றும் இஸ்ரேல் தரப்பினருக்கு இடையில் விரைவில் பேச்சுவார்த்தை தொடங்கும் என்று இந்தியா நம்புகிறது. இருதரப்பு நிலையில், பாலஸ்தீனத்தின் வளர்ச்சியில் பயனுள்ள பங்காளராக இருப்பதில் இந்தியா உறுதியுடன் உள்ளது. பாலஸ்தீன பொருளாதாரத்தை கட்டமைக்கவும் அந்த நாட்டு மக்களின் வாழ்க்கைத் தரத்தை மேம்படுத்த பங்களிப்பு செய்யவும் நடைமுறை ஒத்துழைப்பு மூலம் இரு நாடுகளும் ஒன்றுபட்டு பாடுபடுவது என்று அதிபர் அப்பாசும் நானும் ஒப்புக்கொண்டோம். பாலஸ்தீனத்தின் வளர்ச்சி மற்றும் திறன் கட்டமைப்பு முயற்சிகளுக்கு நாங்கள் தொடர்ந்து ஆதரவு அளிப்போம். இன்று முடிவு செய்யப்பட்ட ஒப்பந்தங்கள், இந்த நோக்கத்தில் ஒத்துழைப்பை வலுப்படுத்தும் எங்களது எண்ணத்தை மீண்டும் உறுதிப்படுத்தும் வகையில் இருக்கும். இந்தியா அளிக்கும் உதவியுடன் தகவல் தொழில்நுட்பம், இளைஞர் மற்றும் தொழில் திறன் மேம்பாடு ஆகிய அம்சங்களுக்கு குறிப்பான முக்கியத்துவம் அளிப்பது பற்றியும் நாங்கள் பேசினோம். ரமல்லாவில் தொழில்நுட்ப பூங்கா அமைக்கும் முன்னோடி திட்டத்துக்கு இந்தியா உதவி அளித்து வருகிறது. அது நிறைவேற்றப்பட்டால் பாலஸ்தீனத்தின் தகவல் தொழில்நுட்ப மையமாக அது செயல்பட்டு, தகவல் தொழில்நுட்பம் தொடர்பான பயிற்சி மற்றும் சேவைகளுக்கு ஒரே இடத்தில் தீர்வு காணும் மையமாக அமையும். யோகா பரிமாற்றங்கள் உள்பட புதிய அம்சங்களை சேர்ப்பதன் மூலம் நமது கலாச்சார பரிமாற்றங்களை மேம்படுத்துவது பற்றியும் ஆலோசித்தோம். அடுத்த மாதம் நடைபெறும் சர்வதேச யோகா தினத்தில் பாலஸ்தீன மக்கள் பெருமளவில் பங்கேற்க வேண்டும் என்று நாங்கள் விரும்புகிறோம். நிறைவாக, அதிபர் மகமூத் அப்பாசும் அவருடைய குழுவினரும் மேற்கொண்டுள்ள இந்தியப் பயணம் மகிழ்வானதாகவும் ஆக்கபூர்வமானதாகவும் அமைய வாழ்த்துகிறேன். நமது இருதரப்பு உறவுகளை மேலும் பலப்படுத்தும் வகையில் அதிபர் அப்பாசுடன் இணைந்து செயல்பட நான் காத்திருக்கிறேன்.
நன்றி.
மிக்க நன்றி.
பிரதமர் அலுவலகம்
பிரதமர் அசாம் மாநிலத்தின் வெள்ள நிலவரம் குறித்து முதல்வருடன் ஆலோசனை
அசாம் மாநிலத்தின் வெள்ள நிலவரம் குறித்து அம்மாநில முதல்வர் திரு. சர்பானந்த சோனோவாலுடன் பிரதமர் திரு நரேந்திர மோடி நேற்றும் இன்றும் ஆலோசனை நடத்தினார்.
மத்திய அரசு, அசாம் மாநிலத்தின் வெள்ள நிலவரம் குறித்து தொடர்ந்து கண்காணித்து வருவதாகவும், அம்மாநிலத்தின் பல்வேறு பகுதிகளில் ஏற்பட்டுள்ள வெள்ளப் பேரிடரிலிருந்து மீண்டு வர அனைத்து உதவிகளையும் வழங்கி வருவதாகவும் பிரதமர் டுவிட்டர் வலைதளத்தில் தெரிவித்துள்ளார்.
“அசாம் மாநிலத்தில் வெள்ளப் பெருக்கு துவங்கியதிலிருந்து, மத்திய அரசு, அங்குள்ள நிலைமையை தொடர்ந்து கண்காணித்து வருகிறது.
அம்மாநிலத்தின் பல்வேறு பகுதிகளில் ஏற்பட்டுள்ள வெள்ளப் பேரிடரிலிருந்து மீண்டு வர, தேவையான அனைத்து உதவிகளும் வழங்கப்பட்டு வருகிறது” என்று பிரதமர் கூறினார்.